 नेपालको ऐतिहासिक सहभागिता
पहिलोपल्ट राष्ट्रिय प्रतियोगितामार्फत् छनोटको आयोजना । त्यसपछि नदी र बाहिरको तयारी अनि अन्तिम १० दिन प्रतियोगितास्थलमै प्रशिक्षण । यसैसाथ नेपाली टिम शुक्रबार विश्व र्‍याफ्टिङ च्याम्पियनसिपमा प्रतिस्पर्धा गर्दै छ ।
काठमाडौं — पहिलोपल्ट राष्ट्रिय प्रतियोगितामार्फत् छनोटको आयोजना । त्यसपछि नदी र बाहिरको तयारी अनि अन्तिम १० दिन प्रतियोगितास्थलमै प्रशिक्षण । यसैसाथ नेपाली टिम शुक्रबार विश्व र्‍याफ्टिङ च्याम्पियनसिपमा प्रतिस्पर्धा गर्दै छ ।जापानको मियोहिसी तोकुसिमास्थित योसिनो नदीमा विश्व च्याम्पियनसिपको औपचारिक उद्घाटन मंगलबार नै भएको थियो । नेपाली टिम पुरुषतर्फ खुला स्पर्धामा प्रतिस्पर्धा गर्न लागेको हो र यो स्पर्धा शुक्रबार सुरु हुँदै छ । यसको पहिलो दिन स्प्रिन्ट र हेड टु हेडमा प्रतिस्पर्धा हुनेछ । शनिबार आराम दिइएको छ भने आइतबार स्लालममा चुनौती दिनेछ । च्याम्पियनसिपको अन्तिम दिन सोमबार डाउन रिभरको प्रतिस्पर्धा हुनेछ ।‘तयारी राम्रो भएको छ,’ करिब ३० लाख रुपैयाँ बढी खर्च गरी विश्व च्याम्पियनसिपमा प्रतिस्पर्धा गर्ने नेपाली टिमको तयारी र व्यवस्थापन गरेको हिमालयन रिभर गाइड एसोसिएसनका अध्यक्ष मनीष राईले जापानबाट कान्तिपुरसँग भने, ‘प्रशिक्षकको व्यवस्था गर्दै नेपालमै फिटनेस र रिभरमा प्रशिक्षणको गरायौं । खेलाडीलाई सक्दो सहयोग गरेर विश्व च्याम्पियनसिपमा आइपुगेका छौं । उनीहरूले उत्कृष्ट प्रदर्शन गर्ने अपेक्षा छ । यो हाम्रो ऐतिहासिक सहभागिता हो र यसमा राम्रो गर्दै भविष्यलाई सम्भावनाका थप अवसरहरू सिर्जना गर्न चाहन्छौं ।’पुरुषतर्फको खुला स्पर्धामा नेपालसँगै १७ देशका टिम सहभागी भएका छन् । यसमा दक्षिण एसियाको एक्लो टिम हो नेपाल । त्रिशूली नदीमा फागुनमा भएको राष्ट्रिय र्‍याफ्टिङ च्याम्पियनसिपमा विजेता भएको नेपाल कायक क्लबका सात खेलाडीले विश्व च्याम्पियनसिपमा प्रतिनिधित्व गर्दै छन् । दर्जन टिम सहभागी राष्ट्रिय प्रतियोगितामा मानबहादुर काडेल, विशाल गुरुङ, हरि आलेमगर, रोशन लामा, विनोद गुरुङ, प्रकाश गुरुङ र टकबहादुर गुरुङको कायक क्लब १ हजार अंकसहित च्याम्पियन भएको थियो । पहिलोपल्ट अन्तर्राष्ट्रिय प्रतियोगितामा सहभागी उनीहरू रिभर गाइड हुन् ।नेपाली रिभर गाइड विश्वमै प्रख्यात छन् । त्यसैले र्‍याफ्टिङ, क्यानोइङ, कायकमा माहिर उनीहरूलाई कमजोर आँक्न भने मिल्दैन । सबै खेलाडीले घरेलु नदीहरूमा ६ वर्षदेखि १३ वर्षसम्म डुंगा खियाएका छन् । अरु देशमा पनि उनीहरूले कला देखाइसकेका छन् । ‘हामी अनुभवी रिभर गाइड हौं तर पहिलोपल्ट विश्व च्याम्पियनसिपमा सहभागी हुँदै छौं । त्यसैले हामीलाई सजिलो हुने छैन,’ नेपाली टिमका कप्तान हरि आलेले भने । च्याम्पियनसिपमा ६ जनाले डुंगा खियाउने छन् र एक खेलाडी वैकल्पिक रहने छन् ।नेपाली टिमका प्रशिक्षक विष्णु गुरुङले तयारी राम्रो भएको बताए । उनले भने, ‘हामीले नेपालमा पनि अभ्यास र तयारीका अरु कार्यहरू गरेका थियौं । तर विश्व च्याम्पियनसिप हाम्रा लागि नयाँ वातावरण र फरक नदीमा हुँदै छ । एकैपल्ट ठूला प्रतियोगितामा प्रतिस्पर्धा गर्न गाह्रो हुन्छ । त्यसैले राम्रो नतिजा निकाल्ने लक्ष्य छ । हामी कुनै पनि पदक जित्न चाहन्छौं ।’ नेपाली टिमलाई आर्मीका राजीव चन्दले शारीरिक अभ्यास गराएका थिए । जापानमा पनि नेपाली खेलाडीको फिटनेस उनैले हेरिरहेका छन् ।विश्व च्याम्पियनसिपमा कुल २३ देशका ७१ टिम सहभागी छन् । उनीहरूले खुला, मास्टर (३० वर्षमाथि), जुनियर (२३ वर्षमुनि) र युवा (१९ वर्षमुनि) गरी चार स्पर्धामा खेल्दै छन् । सबै स्पर्धामा पुरुष र महिलाका टिम सहभागी छन् । च्याम्पियनसिपको मुख्य आकर्षण पुरुषतर्फको खुला स्पर्धा नै हो र यसैमा नेपालले पहिलोपल्ट प्रतिस्पर्धा गर्दै छ ।